দিনাজপুর, ২৭ জুন (শীর্ষ নিউজ ডটকম): দিনাজপুরে অর্থের বিনিময়ে নৌবাহিনীতে লোক ভর্তি করার সময় একজন দালালসহ ৪ জনকে আটক করেছে পুলিশ। আজ সোমবার বেলা সাড়ে ১১টার দিকে দিনাজপুর স্টেডিয়াম থেকে তাদেরকে আটক করা হয়। এ সময় আরো ৩ দালাল পালিয়ে যায়। আটককৃতরা হলো- পঞ্চগড় সদর উপজেলার কামাতপাড়া গ্রামের জয়নাল আবেদিনের পুত্র নুরুল আমীন (১৯), জগদল গ্রামের আব্দুর  রহমানের পুত্র আকতারুল ইসলাম (১৯), তেঁতুলিয়া উপজেলার দেবনগর ময়নাগুড়ী এলাকার মোকলেছুর রহমানের পুত্র মো. সুলতান আলী (১৯) ও সদর উপজেলার কামাতপাড়া গ্রামের মৃত: মনসুর আলীর পুত্র আবুল হোসেন (৪৫)।  দিনাজপুরের পুলহাট পুলিশ ফাঁড়ি সূত্রে জানা গেছে, অর্থের মাধ্যমে লোক ভর্তি করানোর ব্যাপারটি বুঝতে পেরে নৌবাহিনীর কমান্ডার (রিক্রুটিং) নিজামুল হক হাতেনাতে উল্লিখিত দালাল ও ৩ ছাত্রকে আটক করেন।  এ ব্যাপারে দিনাজপুর কোতোয়ালি থানার অফিসার ইনচার্জ হাসান শামীম ইকবাল জানান, আটকের ব্যাপারটি শুনেছি। থানায় নিয়ে আসা হলে তাদের  বিরুদ্ধে ব্যবস্থা গ্রহণ করা হবে।  (শীর্ষ নিউজ ডটকম/প্রতিনিধি/সস/২০.২২ঘ.)